b'\n_START_ARTICLE_\nLietuvos baletas\n_START_SECTION_\nLietuvos Did\xc5\xbeiosios Kunigaik\xc5\xa1tijos baletas\n_START_PARAGRAPH_\nXVI a.\xc2\xa0\xe2\x80\x93 XVIII a. \xc5\xa1oki\xc5\xb3 buvo Lietuvos Did\xc5\xbeiosios Kunigaik\xc5\xa1tijos mokyklini\xc5\xb3 teatr\xc5\xb3 vaidinimuose. Baleto trupes tur\xc4\x97jo Lietuvos didieji kunigaik\xc5\xa1\xc4\x8diai ir Lenkijos karaliai \xc5\xbdygimantas Senasis, Vladislovas Vaza, Jonas Kazimieras. Vilniaus \xc5\xbdemutin\xc4\x97s pilies teatre 1635\xe2\x80\x931648\xc2\xa0m. veik\xc4\x97 ir baleto trup\xc4\x97. \xc5\xa0okiai buvo \xc4\xafterpiami \xc4\xaf dramos ir operos spektaklius._NEWLINE_XVIII a. teatrus steig\xc4\x97 didikai. Nuo 1750\xc2\xa0m. Nesvy\xc5\xbeiuje, Mykolo Kazimiero Radvilos ir jo \xc5\xbemonos P. U. Radvilien\xc4\x97s dvare, baletus stat\xc4\x97 pranc\xc5\xabz\xc5\xb3 baletmeisteris Lub\xc4\x97 Matj\xc4\x97. 1758\xc2\xa0m. Slucke Jeronimas Florijonas Radvila \xc4\xafsteig\xc4\x97 baleto mokykl\xc4\x85, kuriai vadovavo pranc\xc5\xabz\xc5\xb3 baletmeisteris L. M. Dupr\xc4\x97. 1764\xe2\x80\x931784\xc2\xa0m. baletai statyti Mykolo Kazimiero Oginskio Slanimo ir Jono Branickio Balstog\xc4\x97s dvar\xc5\xb3 teatruose. 1774\xc2\xa0m. savo dvare Gardine Lietuvos Did\xc5\xbeiosios Kunigaik\xc5\xa1tijos valstyb\xc4\x97s veik\xc4\x97jas Antanas Tyzenhauzas \xc4\xafsteig\xc4\x97 baleto mokykl\xc4\x85, kurioje mok\xc4\x97si daugiausia baud\xc5\xbeiaunink\xc5\xb3 vaikai\xc2\xa0\xe2\x80\x93 apie 60 \xc5\xa1ok\xc4\x97j\xc5\xb3, dirbo kviestiniai baletmeisteriai F. G. Le Du, G. Petinetis (Valstie\xc4\x8di\xc5\xb3 baletas, D\xc5\xabdinink\xc5\xb3 kvartetas, Kep\xc4\x97j\xc5\xb3 baletas). Po A. Tyzenhauzo mirties 1785\xc2\xa0m. trup\xc4\x97 buvo padovanota Lietuvos did\xc5\xbeiajam kunigaik\xc5\xa1\xc4\x8diui ir Lenkijos karaliui Stanislovui Augustui Poniatovskiui, \xc5\xa1oko karaliaus dvare Var\xc5\xa1uvoje. 1788\xc2\xa0m. prie jos buvo prijungta Slanimo trup\xc4\x97. XVIII a. pabaigoje\xc2\xa0\xe2\x80\x93 XIX a. baleto artistai dalyvaudavo Vilniaus miesto teatro, \xc4\xafkurto 1785\xc2\xa0m., operos spektakliuose.\n_START_SECTION_\nBaletas 1919\xe2\x80\x931940\xc2\xa0m.\n_START_PARAGRAPH_\n1919\xc2\xa0m. Kaune Olga Dubeneckien\xc4\x97 su dainininke Adele Galauniene \xc4\xafk\xc5\xabr\xc4\x97 plastikos ir estetikos \xc5\xa1oki\xc5\xb3 kursus. O. Dubeneckien\xc4\x97 daininink\xc5\xb3, ra\xc5\xa1ytoj\xc5\xb3, aktori\xc5\xb3 k\xc5\xabrybos vakaruose \xc5\xa1oko Med\xc4\x97jos, Pers\xc4\x97s, J\xc5\xabrinink\xc5\xb3 \xc5\xa1okius. 1920\xc2\xa0m. Lietuvi\xc5\xb3 meno k\xc5\xabr\xc4\x97j\xc5\xb3 draugija Kaune \xc4\xafsteig\xc4\x97 Operos vaidykl\xc4\x85, 1922\xc2\xa0m. ji suvalstybinta ir pavadinta Valstyb\xc4\x97s opera. 1921\xc2\xa0m. Kaune O. Dubeneckien\xc4\x97 \xc4\xafsteig\xc4\x97 pirm\xc4\x85j\xc4\x85 lietuvi\xc5\xb3 baleto studij\xc4\x85; iki 1925\xc2\xa0m. jai vadovavo. 1922\xc2\xa0m. bir\xc5\xbeelio 2 d. surengtas pirmasis \xc5\xa1ios studijos mokini\xc5\xb3 koncertas, kuriame pasi\xc5\xbeym\xc4\x97jo Jadvyga Jovai\xc5\xa1ait\xc4\x97, L. Gailevi\xc4\x8dait\xc4\x97, N. Rivkait\xc4\x97, Eugenija \xc5\xbdalinkevi\xc4\x8dait\xc4\x97. 1921\xe2\x80\x931925\xc2\xa0m. jos dalyvavo Valstyb\xc4\x97s operos spektakliuose (Antonas Rubin\xc5\xa1teinas. Demonas, D\xc5\xbeiuzep\xc4\x97 Verdis. Rigoletas, abu 1921\xc2\xa0m., Piotras \xc4\x8caikovskis. Eugenijus Oneginas 1923\xc2\xa0m.), \xc5\xa1oko O. Dubeneckien\xc4\x97s pastatytus \xc5\xa1okius. Artist\xc4\x97s atlikdavo ir vyr\xc5\xb3 vaidmenis, nes vyr\xc5\xb3 baleto artist\xc5\xb3 nebuvo._NEWLINE_1925\xe2\x80\x931929\xc2\xa0m. Kaune suburtai Valstyb\xc4\x97s teatro baleto trupei ir studijai vadovavo buv\xc4\x99s Marijos teatro Sankt Peterburge baleto artistas ir baletmeisteris Pavelas Petrovas. Teatre jis pastat\xc4\x97 13 baleto spektakli\xc5\xb3 ir 17 \xc5\xa1oki\xc5\xb3 oper\xc5\xb3 spektakliams, siekdamas sustiprinti trup\xc4\x97s vyr\xc5\xb3 dal\xc4\xaf pakviet\xc4\x97 \xc4\xaf j\xc4\x85 aktori\xc5\xb3 V. Sipait\xc4\xaf, daininink\xc4\x85 S. Dautart\xc4\x85. 1925\xc2\xa0m. gegu\xc5\xbe\xc4\x97s 18 d. Kaune P. Petrovas sureng\xc4\x97 baleto koncert\xc4\x85, rodytos balet\xc5\xb3 J. \xc5\xa0trauso Promenada, N. Rimskio-Korsakovo Orientale i\xc5\xa1traukos._NEWLINE_1925\xc2\xa0m. gruod\xc5\xbeio 4 d. \xc4\xafvyko pirmasis baleto spektaklis\xc2\xa0\xe2\x80\x93 3 veiksm\xc5\xb3 L. Delibo Kopelija (baletmeisteris P. Petrovas), kuriame \xc5\xa1oko pirmieji lietuvi\xc5\xb3 baleto artistai Olga Mal\xc4\x97jinait\xc4\x97, P. Petrovas, J. Jovai\xc5\xa1ait\xc4\x97-Olekien\xc4\x97, Bronius Kelbauskas ir kiti. Ugdydamas baleto trup\xc4\x97s profesionalum\xc4\x85 P. Petrovas pastat\xc4\x97 baletus: P. \xc4\x8caikovskio Gulbi\xc5\xb3 e\xc5\xbeeras,1927\xc2\xa0m.; Spragtukas, L. Delibo Silvija, abu 1928\xc2\xa0m.; I. Stravinskio Ugnies pauk\xc5\xa1t\xc4\x97, 1929\xc2\xa0m.; vienveiksm\xc4\x99 kompozicij\xc4\x85 Lietuvi\xc5\xa1ka rapsodija, 1928\xc2\xa0m., pagal J. Karnavi\xc4\x8diaus muzik\xc4\x85, joje panaudoti lietuvi\xc5\xa1k\xc5\xb3 liaudies \xc5\xa1oki\xc5\xb3 \xc5\xbeingsniai. Trup\xc4\x99 sudar\xc4\x97 16 baleto artist\xc5\xb3, tarp j\xc5\xb3 Anastazija Abzlatavi\xc4\x8dien\xc4\x97, M. Ka\xc4\x8dinskien\xc4\x97, Nade\xc5\xbeda Kaliskien\xc4\x97, Leokadija Matulionien\xc4\x97, Eugenija \xc5\xbdalinkevi\xc4\x8dait\xc4\x97, J. Ambrazas, Eugenijus Bandzevi\xc4\x8dius, A. Butkus, B. \xc4\x8cunovas, J. Vasiliauskas, Marija Juozapaityt\xc4\x97-Kelbauskien\xc4\x97 (\xc5\xa1oko nuo 1929\xc2\xa0m.)._NEWLINE_1929\xc2\xa0m. i\xc5\xa1vykus P. Petrovui Valstyb\xc4\x97s teatre dirbo baletmeisteriai Vera Karali, Jurgis Kiak\xc5\xa1tas, T. Vasiljevas (Rud\xc5\xbeeras Leonkavalis. Pajacai, Polovie\xc4\x8di\xc5\xb3 \xc5\xa1okiai A. Borodino operai Kunigaik\xc5\xa1tis Igoris, abu 1931\xc2\xa0m.)._NEWLINE_1931\xc2\xa0m. Valstyb\xc4\x97s teatro direktorius Andrius Oleka-\xc5\xbdilinskas, siekdamas pakelti teatro meno lyg\xc4\xaf, pakviet\xc4\x97 dirbti \xc5\xbeymius rus\xc5\xb3 baleto artistus V. Nem\xc4\x8dinov\xc4\x85, N. Zverev\xc4\x85 (buv\xc4\x99 S. Diagilevo trup\xc4\x97s \xe2\x80\x9eRus\xc5\xb3 baletas\xe2\x80\x9c solistai), A. Obuchov\xc4\x85 (Marijos teatro Sankt Peterburge baleto solistas), kurie tur\xc4\x97jo \xc4\xaftakos Lietuvos baleto tolesnei raidai. Baletmeisteris N. Zverevas pastat\xc4\x97 klasikinius baletus (Adolfas Adamas. \xc5\xbdizel 1931\xc2\xa0m., Aleksandras Glazunovas. Raimonda 1933\xc2\xa0m., Piotras \xc4\x8caikovskis. Miegan\xc4\x8dioji gra\xc5\xbeuol\xc4\x97 1934\xc2\xa0m.; juose laik\xc4\x97si M. Petipa ir B. Romanovo choreografijos stilistikos), pastat\xc4\x97 novatori\xc5\xa1kus vienveiksmius baletus (Naktis ragan\xc5\xb3 kalne, pagal M. Musorgskio muzik\xc4\x85, B. Ni\xc5\xbeinskos choreografija, F. Pulenko Ryto serenada, Fauno popiet\xc4\x97, pagal K. A. Debiusi muz., V. Ni\xc5\xbeinskio choreografija, Bolero, pagal M. Ravelio muzik\xc4\x85, B. Ni\xc5\xbeinskos choreografija, visi 1932\xc2\xa0m.). 1933\xc2\xa0m. N. Zverevas pastat\xc4\x97 pirmuosius lietuvi\xc5\xb3 kompozitori\xc5\xb3 baletus: modern\xc5\xb3j\xc4\xaf V. Bacevi\xc4\x8diaus \xc5\xa0oki\xc5\xb3 s\xc5\xabkuryje, romanti\xc5\xa1k\xc4\x85j\xc4\xaf J. Gruod\xc5\xbeio J\xc5\xabrat\xc4\x97 ir Kastytis, linksm\xc4\x85 ir groteski\xc5\xa1k\xc4\x85 B. Dvariono Pir\xc5\xa1lybos, 1935\xc2\xa0m. per trup\xc4\x97s gastroles \xc5\xa1oktas Monte Karle ir Londone._NEWLINE_Tre\xc4\x8diame de\xc5\xa1imtmetyje Kaune veik\xc4\x97 Maskvos baleto artist\xc4\x97s O. IIjinskajos, V. Karali, J. Kiak\xc5\xa1to priva\xc4\x8dios baleto studijos, 1931\xe2\x80\x931935\xc2\xa0m.\xc2\xa0\xe2\x80\x93 A. Obuchovo baleto studija, 1935\xc2\xa0m. suvalstybinta. 1935\xc2\xa0m. impresarijaus R. Blumo pakviesta Valstyb\xc4\x97s teatro baleto trup\xc4\x97 gastroliavo Monte Karle (parodyta 10 spektakli\xc5\xb3) ir Londono teatre \xe2\x80\x9eAlhambra\xe2\x80\x9c Londone (parodyti 32 spektakliai). 1935\xc2\xa0m. i\xc5\xa1vykus V. Nem\xc4\x8dinovai, N. Zverevui ir A. Obuchovui iki 1937\xc2\xa0m. Valstyb\xc4\x97s teatro baleto trupei ir studijai vadovavo rus\xc5\xb3 baletmeister\xc4\x97 ir pedagog\xc4\x97 Aleksandra Fokina, savo pamokomis ji patobulino baleto trup\xc4\x97s ir studijos artist\xc5\xb3 profesionalum\xc4\x85. Pagrindinius vaidmenis \xc5\xa1oko M. Juozapaityt\xc4\x97-Kelbauskien\xc4\x97, O. Mal\xc4\x97jinait\xc4\x97, B. Kelbauskas, Vytautas Auk\xc5\xa1\xc4\x8di\xc5\xabnas. Kiti \xc5\xbeymesni artistai: V. Adomavi\xc4\x8di\xc5\xabt\xc4\x97, Tatjana Babu\xc5\xa1kinait\xc4\x97, Irena Eidrigevi\xc4\x8di\xc5\xabt\xc4\x97-Sprindien\xc4\x97, T. Kublickait\xc4\x97, T. Pagodinait\xc4\x97, O. Zateplinskait\xc4\x97, Petras Baravykas, Janina Drazdauskait\xc4\x97-\xc4\x8cunovas, Henrikas Jagminas, Stasys Modzeliauskas, Simas Velbasis. Po 1938\xc2\xa0m. surengto baleto studijos koncerto \xc4\xaf teatr\xc4\x85 buvo priimtos talentingos balerinos Tamara Sventickait\xc4\x97 ir Genovait\xc4\x97 Sabaliauskait\xc4\x97._NEWLINE_Nuo ketvirto de\xc5\xa1imtme\xc4\x8dio pirmasis lietuvi\xc5\xb3 baletmeisteris B. Kelbauskas stat\xc4\x97 baletus (\xc5\xa0echerazada 1937\xc2\xa0m., pagal N. Rimskio-Korsakovo muzik\xc4\x85, Borisas Asafjevas. Bach\xc4\x8disarajaus fontanas 1938\xc2\xa0m., Ren\xc4\x97 Glieras. Raudonoji aguona 1940\xc2\xa0m.), \xc5\xa1okius baleto studijos mokini\xc5\xb3 pavasariniams koncertams (1937\xc2\xa0m., 1938\xc2\xa0m., 1940\xc2\xa0m.)._NEWLINE_Tre\xc4\x8diojo-ketvirto de\xc5\xa1imtme\xc4\x8dio baletus dirigavo Mykolas Buk\xc5\xa1a, Leiba Hofmekleris, Vytautas Marijo\xc5\xa1ius, Juozas Pakalnis, Juozas Tallat Kelp\xc5\xa1a, spektaklius apipavidalino Mstislavas Dobu\xc5\xbeinskis, Olga Dubeneckien\xc4\x97, Adomas Galdikas, Telesforas Kulakauskas, Stasys U\xc5\xa1inskas._NEWLINE_Kaune gastroliavo \xc5\xbeym\xc5\xabs rus\xc5\xb3 baleto artistai V. Trefilova, L. \xc5\xa0olar ir A. Viltzakas, Tamara Karsavina, V. Kriger ir A. Mesereras, M. Reizen ir L. \xc5\xbdukovas, L. Bank ir M. Gabovi\xc4\x8dius, N. Kirsanova, latviai H. Tangijeva-Birzniec\xc4\x97 ir O. Lemanis, E. Feifere ir H. Pl\xc5\xabcis, pranc\xc5\xabz\xc4\x97 L. Darsonval ir kiti, trup\xc4\x97 \xe2\x80\x9eLenk\xc5\xb3 baletas\xe2\x80\x9c.  Iki 1940\xc2\xa0m. okupacijos baleto trup\xc4\x97 pareng\xc4\x97 29 kompozitori\xc5\xb3 36 balet\xc5\xb3 premjeras.\n_START_SECTION_\nBaletas karo metais\n_START_PARAGRAPH_\nPer Vokietijos okupacij\xc4\x85 teatre vyko spektakliai, su pertraukomis veik\xc4\x97 baleto studija. 1943\xc2\xa0m. B. Kelbauskas pastat\xc4\x97 J. Pakalnio balet\xc4\x85 Su\xc5\xbead\xc4\x97tin\xc4\x97 (dirigavo J. Pakalnis), kuriame derino klasikinio baleto judesius ir lietuvi\xc5\xb3 liaudies \xc5\xa1oki\xc5\xb3 elementus. 1942\xe2\x80\x931944\xc2\xa0m. Vilniaus operoje veik\xc4\x97 baletmeisterio V. Germanavi\xc4\x8diaus suburta nedidel\xc4\x97 baleto trup\xc4\x97 (\xc5\xa1okiai \xc5\xa0. Guno operai Faustas 1942\xc2\xa0m., Kvietimas \xc5\xa1okiui, pagal K. M. fon Veberio muzik\xc4\x85, R. Drigo U\xc5\xbeburtoji fleita; abu 1944\xc2\xa0m.)._NEWLINE_1944\xc2\xa0m. TSRS v\xc4\x97l okupuojant Lietuv\xc4\x85 emigravo du tre\xc4\x8ddaliai lietuvi\xc5\xb3 baleto artist\xc5\xb3: I. Gintautien\xc4\x97 (Adomavi\xc4\x8di\xc5\xabt\xc4\x97), V. Adomavi\xc4\x8di\xc5\xabt\xc4\x97, T. Babu\xc5\xa1kinait\xc4\x97, I. Eidrigevi\xc4\x8di\xc5\xabt\xc4\x97-Sprindien\xc4\x97, J. Drazdauskait\xc4\x97-\xc4\x8cunovas, R. Drazdauskait\xc4\x97, N. Giedraityt\xc4\x97, N. Kaliskien\xc4\x97, T. Kublickait\xc4\x97, T. Pagodinait\xc4\x97, Z. Smolskait\xc4\x97, J. \xc5\xa0adzevi\xc4\x8di\xc5\xabt\xc4\x97, A. \xc5\xa0lepetyt\xc4\x97, O. Zateplinskait\xc4\x97, E. Bandzevi\xc4\x8dius, B. \xc4\x8cunovas, A. Liepinis, S. Modzeliauskas, J. Vasiliauskas, S. Velbasis ir kiti. 1945\xc2\xa0m. \xc4\xaf Lenkij\xc4\x85 i\xc5\xa1vyko M. Galo\xc4\x8dkinait\xc4\x97 ir V. Mili\xc5\xabnas._NEWLINE_Vokietijoje artistus i\xc5\xa1 Lietuvos sub\xc5\xabr\xc4\x97 Adolfas Butkus. 1947\xc2\xa0m. Augsburge \xc4\xafsteigtame Lietuvi\xc5\xb3 tremtini\xc5\xb3 baleto teatre A. Butkus sureng\xc4\x97 A. Delibo baleto Kopelija spektakl\xc4\xaf (baletmeisteris Eugenijus Bandzevi\xc4\x8dius, dirigentas A. Ku\xc4\x8di\xc5\xabnas), kuris buvo rodytas lietuvi\xc5\xb3 DP stovyklose. V\xc4\x97liau daugelis baleto artist\xc5\xb3 \xc4\xafsteig\xc4\x97 priva\xc4\x8dias baleto mokyklas ir studijas JAV, Kanadoje, Australijoje.\n_START_SECTION_\nPokario metai\n_START_PARAGRAPH_\n1944\xc2\xa0m. nuo Kauno did\xc5\xbeiojo teatro (iki 1940\xc2\xa0m. Valstyb\xc4\x97s teatras, 1940\xe2\x80\x931941\xc2\xa0m. Valstybinis dramos, operos ir baleto teatras) atskyrus dramos trup\xc4\x99, operos ir baleto trup\xc4\x97s sudar\xc4\x97 Lietuvos operos ir baleto teatr\xc4\x85 (nuo 1998\xc2\xa0m. Lietuvos nacionalinis operos ir baleto teatras). Bronius Kelbauskas, papild\xc4\x99s trup\xc4\x99 baleto studijos mokiniais, atnaujino prie\xc5\xa1 kar\xc4\x85 statytus spektaklius. 1948\xc2\xa0m. rus\xc5\xb3 baletmeisteris Fiodoras Lopuchovas Kaune pastat\xc4\x97 B. Kelbausko prad\xc4\x97t\xc4\x85 P. \xc4\x8caikovskio balet\xc4\x85 Gulbi\xc5\xb3 e\xc5\xbeeras. 1948\xc2\xa0m. Lietuvos operos ir baleto teatras perkeltas \xc4\xaf Vilni\xc5\xb3. B. Kelbauskas i\xc5\xa1 naujo pastat\xc4\x97 J. Pakalnio balet\xc4\x85 Su\xc5\xbead\xc4\x97tin\xc4\x97, R. Gliero Raudonoji aguona (abu 1949\xc2\xa0m.), su dirigentu Ch. Pota\xc5\xa1insku 1965\xc2\xa0m. suk\xc5\xabr\xc4\x97 paskutin\xc4\xaf savo spektakl\xc4\xaf\xc2\xa0\xe2\x80\x93 J. Gruod\xc5\xbeio J\xc5\xabrat\xc4\x97 ir Kastytis._NEWLINE_\xc5\xa0iuo laikotarpiu Lietuvos operos ir baleto teatre pagrindinius vaidmenis \xc5\xa1oko Marija Juozapaityt\xc4\x97-Kelbauskien\xc4\x97, Tamara Sventickait\xc4\x97 su H. Kunavi\xc4\x8diumi, G. Sabaliauskait\xc4\x97 su H. A. Baniu, solo partijas\xc2\xa0\xe2\x80\x93 Regina Jamontait\xc4\x97, Ramut\xc4\x97 Janavi\xc4\x8di\xc5\xabt\xc4\x97-Kantoravi\xc4\x8dien\xc4\x97, Regina Grigorovait\xc4\x97, Irena Kalvaityt\xc4\x97, Viktorija Lipnickait\xc4\x97, Aliodija Ruzgait\xc4\x97, Leokadija \xc5\xa0veikauskait\xc4\x97, Ada Tamulevi\xc4\x8di\xc5\xabt\xc4\x97, M. Vitkevi\xc4\x8di\xc5\xabt\xc4\x97, Sergejus Bilida, Vytautas Brazdylis vyresnysis, S. Gon\xc4\x8diarovas, Zigmas Jamontas, V. Stiklioraitis._NEWLINE_1951\xe2\x80\x931954\xc2\xa0m. Lietuvos operos ir baleto teatre dirbo vyr. baletmeisteris Michailas Moisejevas su \xc5\xbemona\xc2\xa0\xe2\x80\x93 trup\xc4\x97s pedagoge ir repetitore Klavdija Salnikova (Aleksandras Glazunovas. Raimonda, 1951\xc2\xa0m.; Igoris Morozovas. Daktaras Aiskauda, baletas vaikams, 1954\xc2\xa0m.; Piotras \xc4\x8caikovskis. Miegan\xc4\x8dioji gra\xc5\xbeuol\xc4\x97 1955\xc2\xa0m.). 1954\xe2\x80\x931971\xc2\xa0m. baleto trupei vadovavo Luna\xc4\x8diarskio teatro meno institut\xc4\x85 Maskvoje baig\xc4\x99s baletmeisteris Vytautas Grivickas. Lietuvi\xc5\xb3 kompozitori\xc5\xb3 baletuose (Julius Juzeli\xc5\xabnas. Ant mari\xc5\xb3 kranto 1953\xc2\xa0m., su A. Mesereru, 1975\xc2\xa0m.; Juozas Indra. Audron\xc4\x97, 1957\xc2\xa0m., 1969\xc2\xa0m.; Eduardas Balsys. Egl\xc4\x97 \xc5\xbeal\xc4\x8di\xc5\xb3 karalien\xc4\x97, 1960\xc2\xa0m., 1965\xc2\xa0m.; pagal j\xc4\xaf sukurto pirmojo lietuvi\xc5\xb3 filmo baleto Egl\xc4\x97 choreografas ir vienas re\xc5\xbeisieri\xc5\xb3) jis derino klasikin\xc4\xaf balet\xc4\x85 su lietuvi\xc5\xb3 liaudies choreografijos elementais. Originalia dramaturgija ir choreografija i\xc5\xa1siskyr\xc4\x97 V. Grivicko pastatyti baletai Peras Giuntas (1956\xc2\xa0m., pagal E. Grygo muzik\xc4\x85), Leo Delibas. Silvija, Lin Auster. \xc5\xa0iaur\xc4\x97s sapnas (abu 1961\xc2\xa0m.), Karlas Punis. Pary\xc5\xbeiaus katedra / Esmeralda (1962\xc2\xa0m.), Aramas Cha\xc4\x8daturianas. Spartakas (1964\xc2\xa0m.), Dmitrijus \xc5\xa0ostakovi\xc4\x8dius. Panel\xc4\x97 ir chuliganas (1971\xc2\xa0m.), Justinas Ba\xc5\xa1inskas. U\xc5\xbekeiktieji vienuoliai (1984\xc2\xa0m.)._NEWLINE_Pagrindinius vaidmenis Lietuvos OBT k\xc5\xabr\xc4\x97 baleto solistai Leokadija A\xc5\xa1kelovi\xc4\x8di\xc5\xabt\xc4\x97, Gra\xc5\xbeina \xc5\xbdvikait\xc4\x97, Antanas Beliukevi\xc4\x8dius, Raimondas Minderis; visi 1959\xc2\xa0m. baig\xc4\x97 Leningrado A. Vaganovos choreografijos mokykl\xc4\x85. \xc5\xa0oko solistai Vladimiras Baltru\xc5\xa1aitis, \xc4\x8ceslovas \xc5\xbdebrauskas, Vytautas Kud\xc5\xbema, Sigita Vabalevi\xc4\x8di\xc5\xabt\xc4\x97, artistai Regina Baranauskait\xc4\x97, Genovait\xc4\x97 Samaityt\xc4\x97, Via\xc4\x8deslavas Nikulajevas, Pranas Peluritis._NEWLINE_\xc5\xa0e\xc5\xa1tame\xe2\x80\x93septintame de\xc5\xa1imtmetyje Lietuvos OBT dirbo kviestiniai baletmeisteriai Helena Tangijeva-Birzniec\xc4\x97 (Romualdas Grynblatas. Rigonda 1960\xc2\xa0m.), Konstantinas Bojarskis (Antanas Reka\xc5\xa1ius. G\xc4\x99stantis kry\xc5\xbeius 1966\xc2\xa0m.). Daugel\xc4\xaf spektakli\xc5\xb3 apipavidalino Viktorija Gatavynait\xc4\x97, J. Jankus, Regina Songailait\xc4\x97, dirigavo Jonas Aleksa, Rimas Geniu\xc5\xa1as, Algimantas Kalinauskas, Chaimas Pota\xc5\xa1inskas, Vytautas Vir\xc5\xbeonis, Algis \xc5\xbdi\xc5\xabraitis.\n_START_SECTION_\nBaletas 1974\xe2\x80\x931990\xc2\xa0m.\n_START_PARAGRAPH_\n1974\xc2\xa0m. Lietuvos operos ir baleto teatras persik\xc4\x97l\xc4\x97 \xc4\xaf naujus r\xc5\xabmus. Baletmeisteris E. Bukaitis (1974\xe2\x80\x931978\xc2\xa0m., 1991\xe2\x80\x931992\xc2\xa0m. vyr. baletmeisteris) pastat\xc4\x97 nesiu\xc5\xbeetini\xc5\xb3 neoklasikin\xc4\x97s stilistikos balet\xc5\xb3 (A. Reka\xc5\xa1ius. Aistros 1971\xc2\xa0m.), atnaujino klasikini\xc5\xb3 balet\xc5\xb3 (P. \xc4\x8caikovskis. Gulbi\xc5\xb3 e\xc5\xbeeras 1974\xc2\xa0m.), pastat\xc4\x97 E. Balsio balet\xc4\x85 Egl\xc4\x97 \xc5\xbeal\xc4\x8di\xc5\xb3 karalien\xc4\x97 (1976\xc2\xa0m.). Repertuar\xc4\x85 papild\xc4\x97 kviestini\xc5\xb3 baletmeisteri\xc5\xb3 M. Pliseckajos ir jos asistent\xc5\xb3 V. Smirnovo-Golovanovo, N. Ry\xc5\xbeenko (Rodionas \xc5\xa0\xc4\x8dedrinas. Ana Karenina 1975\xc2\xa0m.), t. p. N. Bojar\xc4\x8dikovo (Sergejus Prokofjevas. Romeo ir D\xc5\xbeuljeta 1977\xc2\xa0m.), M. Murdmos (Bela Bartokas. Stebuklingas mandarinas 1978\xc2\xa0m.) baletai. 1980\xe2\x80\x931991\xc2\xa0m. vyr. baletmeisteriu dirbo Vytautas Brazdylis jaunesnysis (J. Gruodis. J\xc5\xabrat\xc4\x97 ir Kastytis 1978\xc2\xa0m., 1984\xc2\xa0m., Via\xc4\x8deslavas Ganelinas. Baltaragio mal\xc5\xabnas 1979\xc2\xa0m., L. Delibas. Kopelija 1980\xc2\xa0m., 1983\xc2\xa0m., A. Reka\xc5\xa1ius. Am\xc5\xbeinai gyvi 1982\xc2\xa0m., S. Krasausko grafikos motyvais). Jurijus Smoriginas pastat\xc4\x97 balet\xc5\xb3 Lietuvos OBT (vienveiksmi\xc5\xb3 balet\xc5\xb3 vakaras Keturios dramos 1988\xc2\xa0m., pagal \xc4\xafvairi\xc5\xb3 kompozitori\xc5\xb3 muzik\xc4\x85, Osvaldas Balakauskas. Makbetas, Paskutin\xc4\x97s pagoni\xc5\xb3 apeigos, pagal B. Kutavi\xc4\x8diaus muzik\xc4\x85, abu 1989\xc2\xa0m., Morisas Ravelis. Dafnis ir Chloja 1997\xc2\xa0m.), t. p. Suomijoje, Estijoje, Maskvoje ir kitur. 1998\xc2\xa0m. jis \xc4\xafsteig\xc4\x97 choreografini\xc5\xb3 projekt\xc5\xb3 teatr\xc4\x85 \xe2\x80\x9eVilniaus baletas\xe2\x80\x9c._NEWLINE_\xc5\xbdymiausi \xc5\xa1io laikotarpio Lietuvos OBT solistai: Loreta Bartusevi\xc4\x8di\xc5\xabt\xc4\x97, Nelli Beredina, Jolanta Valeikait\xc4\x97 (nuo 1991\xc2\xa0m. \xc5\xa1oko u\xc5\xbesienyje), Petras Skirmantas, Svetlana Masaniova, Jonas Katakinas, Vytautas Kud\xc5\xbema ir kiti.\n_START_SECTION_\nBaletas po 1990\xc2\xa0m.\n_START_PARAGRAPH_\nNuo 1992\xc2\xa0m. Lietuvos OBT baleto trupei vadovauja Tatjana Sedunova. Balet\xc5\xb3 suk\xc5\xabr\xc4\x97 An\xc5\xbeelika Cholina (A. Reka\xc5\xa1iaus Med\xc4\x97ja 1996\xc2\xa0m.; Barbora Radvilait\xc4\x97, pagal S. Vaini\xc5\xabno, A. Malcio, H. M. G\xc3\xb3reckio ir kt. kompozitori\xc5\xb3 muzik\xc4\x85, 2011\xc2\xa0m.), E. Domeika (Karmen, pagal \xc5\xbd. Biz\xc4\x97, R. \xc5\xa0\xc4\x8dedrino muzik\xc4\x85, Kaligula, pagal D. \xc5\xa0ostakovi\xc4\x8diaus muzik\xc4\x85, abu 1992\xc2\xa0m., E. Balsys. Egl\xc4\x97 \xc5\xbeal\xc4\x8di\xc5\xb3 karalien\xc4\x97 1995\xc2\xa0m.)._NEWLINE_Devintame-de\xc5\xa1imtame de\xc5\xa1imtmetyje gars\xc4\x97jo baleto artistai Neli Beliakait\xc4\x97 (nuo 1999\xc2\xa0m. \xc5\xa1oko JAV), R\xc5\xabta Jezerskyt\xc4\x97 (nuo 1999\xc2\xa0m. \xc5\xa1oko Olandijoje), Asta Bazevi\xc4\x8di\xc5\xabt\xc4\x97 (nuo 2002\xc2\xa0m. \xc5\xa1oko Did\xc5\xbeiojoje Britanijoje, v\xc4\x97liau Olandijoje), Mindaugas Bau\xc5\xbeys (nuo 2001\xc2\xa0m. \xc5\xa1oko JAV)._NEWLINE_XX a. de\xc5\xa1imtame de\xc5\xa1imtmetyje balet\xc5\xb3 Lietuvos OBT suk\xc5\xabr\xc4\x97 kviestiniai choreografai V. Vasiljevas (S. Prokofjevas. Romeo ir D\xc5\xbeuljeta 1993\xc2\xa0m., L. Minkus. Don Kichotas 1994\xc2\xa0m.), A. Melanjinas (P. \xc4\x8caikovskis. Spragtukas 1996\xc2\xa0m., Venecijos karnavalas 1999\xc2\xa0m., pagal \xc4\xafvairi\xc5\xb3 kompozitori\xc5\xb3 muzik\xc4\x85). XX a. pabaigoje\xc2\xa0\xe2\x80\x93 XXI a. prad\xc5\xbeioje kviestiniai choreografai K. Pastoras (Karmen 1997\xc2\xa0m., pagal \xc5\xbd. Biz\xc4\x97, R. \xc5\xa0\xc4\x8dedrino muzika; Vasarvid\xc5\xbeio nakties sapnas 1998\xc2\xa0m., pagal F. Mendelsono-Bartoldy muzika; Mindaugas Urbaitis. Acid City 2002\xc2\xa0m.), Sin Peng Vangas (I. Stravinskis. \xc5\xa0ventasis pavasaris, 2000\xc2\xa0m.; Karmina Burana 2003\xc2\xa0m., pagal K. Orfo muzik\xc4\x85) pastat\xc4\x97 \xc5\xa1iuolaikin\xc4\x97s choreografijos balet\xc5\xb3. JAV baletmeisteris L. Masinas pastat\xc4\x97 M. Teodorakio Graikas Zorba (1998\xc2\xa0m.). Atnaujinta klasikini\xc5\xb3 balet\xc5\xb3 (P. \xc4\x8caikovskis. Gulbi\xc5\xb3 e\xc5\xbeeras 2005\xc2\xa0m., Miegan\xc4\x8dioji gra\xc5\xbeuol\xc4\x97 2006\xc2\xa0m., L. Minkus. Bajader\xc4\x97 2007\xc2\xa0m.)._NEWLINE_XXI a. prad\xc5\xbeios Lietuvos nacionalinio operos ir baleto teatro solistai: Eligijus Butkus, Romas Ceizaris, Inga Cibulskyt\xc4\x97, Anastasija \xc4\x8cumakova, Kristina Gud\xc5\xbei\xc5\xabnait\xc4\x97, Miki Hamanaka, Nerijus Ju\xc5\xa1ka, Olga Kono\xc5\xa1enko, Aurimas Paulauskas, Martynas Rimeikis, Stanislav Semianiura, Egl\xc4\x97 \xc5\xa0pokait\xc4\x97, Genadij \xc5\xbdukovskij. Artistai: \xc5\xbdivil\xc4\x97 Baik\xc5\xa1tyt\xc4\x97, \xc5\xbdavinta \xc4\x8ci\xc4\x8delyt\xc4\x97, Gediminas Bubelis, Tomas Ceizaris, Mantas Dara\xc5\xa1kevi\xc4\x8dius, Daniel Dolan, Kristina Galalyt\xc4\x97, Asta Gailiu\xc5\xa1ait\xc4\x97, Greta Gylyt\xc4\x97, R\xc5\xabta Juodzevi\xc4\x8di\xc5\xabt\xc4\x97, Kristina Kani\xc5\xa1auskait\xc4\x97, Aleksandras Molodovas, Raimundas Maskali\xc5\xabnas, Edvardas Smalakys, R\xc5\xabta Kud\xc5\xbemait\xc4\x97, Vaida \xc5\xa0niurevi\xc4\x8di\xc5\xabt\xc4\x97, Margarita Verigait\xc4\x97 ir kiti._NEWLINE_Daugeliui baleto spektakli\xc5\xb3 dirigavo Vytautas Vir\xc5\xbeonis, Jonas Aleksa, nuo 1984\xc2\xa0m. teatre diriguoja Alvydas \xc5\xa0ul\xc4\x8dys, nuo 1994\xc2\xa0m. Martynas Sta\xc5\xa1kus, nuo 2000\xc2\xa0m. vyriausiasis dirigentas Liutauras Bal\xc4\x8di\xc5\xabnas. Spektaklius apipavidalino scenografai Henrikas Ciparis, Eldaras Renteris (Estija), Adomas Jacovskis, Via\xc4\x8deslavas Okunevas (Rusija), kostium\xc5\xb3 suk\xc5\xabr\xc4\x97 Aleksandra Jacovskyt\xc4\x97, Juozas Statkevi\xc4\x8dius.\n_START_SECTION_\nGastrol\xc4\x97s\n_START_PARAGRAPH_\nLietuvos operos ir baleto teatro baleto trup\xc4\x97 gastroliavo Maskvoje (1954\xc2\xa0m., 1957\xc2\xa0m., 1963\xc2\xa0m., 1969\xc2\xa0m., 1986\xc2\xa0m., 2003\xc2\xa0m.), Leningrade (dab. Sankt Peterburgas; 1958\xc2\xa0m.), Vokietijoje (1969\xc2\xa0m., 1977\xc2\xa0m., 1987\xc2\xa0m., 1990\xc2\xa0m., 1992\xc2\xa0m., 1994\xc2\xa0m., 2000\xc2\xa0m., 2002\xc2\xa0m.), Bulgarijoje (1973\xc2\xa0m.), Rygoje (1979\xc2\xa0m., 2006\xc2\xa0m.), Estijoje (1980\xc2\xa0m.), Graikijoje (1983\xc2\xa0m., 1997\xc2\xa0m.), \xc5\xa0vedijoje (1983\xc2\xa0m., 1984\xc2\xa0m.), Zaire, Konge, Zimbabv\xc4\x97je, Argentinoje (1987\xc2\xa0m.), Sirijoje, Turkijoje, Meksikoje, Kuveite, Omane, Jungtiniuose Arab\xc5\xb3 Emyratuose (1988\xc2\xa0m.), Lenkijoje (Var\xc5\xa1uvoje 1988\xc2\xa0m., 2006\xc2\xa0m.), Lotyn\xc5\xb3 Amerikos \xc5\xa1alyse (1989\xc2\xa0m.), Olandijoje (1992\xc2\xa0m., 1993\xc2\xa0m., 1994\xc2\xa0m., 1995\xc2\xa0m., 1996\xc2\xa0m., 1997\xc2\xa0m.), Pranc\xc5\xabzijoje, Kaire, Danijoje (1997\xc2\xa0m.), JAV (Va\xc5\xa1ingtone 1998\xc2\xa0m.), Lodz\xc4\x97je, Madride, Italijoje (1999\xc2\xa0m., 2004\xc2\xa0m.), Japonijoje (2001\xc2\xa0m.), Turkijoje (2001\xc2\xa0m., 2002\xc2\xa0m.), Valensijoje, Did\xc5\xbeiojoje Britanijoje (Londone 2002\xc2\xa0m., Notingeme 2004\xc2\xa0m.), Slov\xc4\x97nijoje (2002\xc2\xa0m.), Ispanijoje (2005\xc2\xa0m., 2007\xc2\xa0m.)._NEWLINE_XX a. antroje pus\xc4\x97je\xc2\xa0\xe2\x80\x93 XXI a. prad\xc5\xbeioje Lietuvoje gastroliavo rus\xc5\xb3 baleto artistai Galina Ulanova, Maja Pliseckaja, Raisa Stru\xc4\x8dkova, Natalija Besmertnova, Jekaterina Maksimova, Ala Osipenko, Vladimiras Vasiljevas, Sergejus Vikolovas, pranc\xc5\xabzai Iveta \xc5\xa0ovir\xc4\x97 ir I. Algarofas, ital\xc4\x97 L. Kosi, ispanas Janikas Jebra ir kiti, t. p. Ispanijos nacionalinis baletas, Did\xc5\xbeiojo teatro baleto trup\xc4\x97 i\xc5\xa1 \xc5\xbdenevos, trup\xc4\x97 \xe2\x80\x9eJoffrey Ballet\xe2\x80\x9c i\xc5\xa1 Niujorko, P. Teiloro \xc5\xa1okio trup\xc4\x97, \xe2\x80\x9eXX am\xc5\xbeiaus baletas\xe2\x80\x9c ir \xe2\x80\x9eBejart Ballet Lausanne\xe2\x80\x9c (vadovas M. Be\xc5\xbearas), Monte Carlo baletas, B. Eifmano baleto trup\xc4\x97 ir kitos.\n_START_SECTION_\nKiti teatrai\n_START_PARAGRAPH_\nBe Lietuvos nacionalinio operos ir baleto teatro, baleto trup\xc4\x97s dar nuo 1948\xc2\xa0m. veikia Kauno muzikiniame teatre ir nuo 1987\xc2\xa0m. Klaip\xc4\x97dos muzikiniame teatre. Kauno muzikiniame teatre baletmeisteriais dirbo Vaclovas Germanavi\xc4\x8dius, J. Jastrebovas, Alfredas Kondratavi\xc4\x8dius (Atsisveikinimo simfonija 1970\xc2\xa0m., pagal J. Haidno muzik\xc4\x85, Terra Archegon 1972\xc2\xa0m., pagal J. Juzeli\xc5\xabno muzik\xc4\x85), Irena Riba\xc4\x8diauskait\xc4\x97 (Au\xc5\xa1rin\xc4\x97 1976\xc2\xa0m., pagal J. Pakalnio muzik\xc4\x85, J. Ter Osipovo Ma\xc5\xbeylis ir Karlsonas 1981\xc2\xa0m., I. Morozovo Daktaras Aiskauda 1983\xc2\xa0m., S. Prokofjevo Pelen\xc4\x97 1997\xc2\xa0m., P. \xc4\x8caikovskio Spragtukas 1999\xc2\xa0m.), J. Smoriginas (Z. Bru\xc5\xbeait\xc4\x97s opera-baletas Voro vestuv\xc4\x97s 2007\xc2\xa0m.)._NEWLINE_Su Klaip\xc4\x97dos muzikinio teatro baleto trupe balet\xc5\xb3 pastat\xc4\x97 Laisv\xc4\x97 Dautartait\xc4\x97, D. Tchor\xc5\xbeevskis, P. Fokinas, J. Smoriginas (\xc5\xbdydrasis Dunojus 1994\xc2\xa0m., 1998\xc2\xa0m., pagal J. Strauso muz., scenin\xc4\x97 kantata Karmina Burana 1996\xc2\xa0m., pagal K. Orfo muzik\xc4\x85, Bolero 1997\xc2\xa0m., pagal M. Ravelio muzik\xc4\x85, Artisto gyvenimas, pagal H. Berliozo muzik\xc4\x85, Sirenos, pagal K. A. Debiusi muzik\xc4\x85; abu 1998\xc2\xa0m.).\n_START_SECTION_\nBaleto mokymas\n_START_PARAGRAPH_\n1952\xc2\xa0m. V. Grivicko, M. Moisejevo ir K. Salnikovos iniciatyva prie Vilniaus de\xc5\xa1imtmet\xc4\x97s muzikos mokyklos \xc4\xafsteigtas Choreografijos skyrius (iki 1961\xc2\xa0m. vadovas H. Kunavi\xc4\x8dius, nuo 1963\xc2\xa0m. L. Navickyt\xc4\x97), 1986\xc2\xa0m. reorganizuotas \xc4\xaf Vilniaus baleto mokykl\xc4\x85, nuo 2001\xc2\xa0m.\xc2\xa0\xe2\x80\x93 \xc4\xaf M. K. \xc4\x8ciurlionio men\xc5\xb3 mokyklos Baleto skyri\xc5\xb3 (2001\xe2\x80\x932007\xc2\xa0m. vadovas Petras Skirmantas, Jolanta Vymeryt\xc4\x97 (2007-2010),  2010 m. Edvardas Smalakys, Lina Puod\xc5\xbeiukait\xc4\x97-Lanauskien\xc4\x97, nuo 2016 m. Eligijus Butkus). Iki 2008\xc2\xa0m. parengtos 37 baleto ir 7 liaudies \xc5\xa1oki\xc5\xb3 artist\xc5\xb3 laidos. Daugelis klasikinio \xc5\xa1okio pedagog\xc5\xb3 yra buv\xc4\x99 LNOBT baleto artistai (kai kurie baig\xc4\x97 Rusijos teatro akademijos Maskvoje Pedagogikos fakultet\xc4\x85 arba Maskvos choreografijos mokyklos 2 met\xc5\xb3 pedagoginius kursus): R. Janavi\xc4\x8di\xc5\xabt\xc4\x97-Kantoravi\xc4\x8dien\xc4\x97, J. Jovai\xc5\xa1ait\xc4\x97-Olekien\xc4\x97, Irena Kalvaityt\xc4\x97, B. Krapavi\xc4\x8dien\xc4\x97, J. Liaugminien\xc4\x97, N. Makarova, A. Nasvytien\xc4\x97 (Tumalevi\xc4\x8di\xc5\xabt\xc4\x97), A. Ruzgait\xc4\x97, G. Sabaliauskait\xc4\x97, T. Sventickait\xc4\x97, L. \xc5\xa0veikauskait\xc4\x97, L. Tamulevi\xc4\x8dien\xc4\x97, V. Tarasova, B. Toma\xc5\xa1evi\xc4\x8dien\xc4\x97, Jolanta Vymeryt\xc4\x97, A. Beliukevi\xc4\x8dius, Jonas Katakinas, V. Kud\xc5\xbema, P. Peluritis, A. Semionovas, Petras Skirmantas ir kiti._NEWLINE_Kiekvienais metais Lietuvos OBT vyksta parodomieji mokini\xc5\xb3 koncertai, rodomi mokini\xc5\xb3 baletai. Daugelis mokini\xc5\xb3 yra peln\xc4\x99 apdovanojim\xc5\xb3 jaun\xc5\xb3j\xc5\xb3 baleto \xc5\xa1ok\xc4\x97j\xc5\xb3 tarptautiniuose konkursuose: \xc5\xbdivil\xc4\x97 Baik\xc5\xa1tyt\xc4\x97, Loreta Bartusevi\xc4\x8di\xc5\xabt\xc4\x97, Mindaugas Bau\xc5\xbeys (nuo 2001 m. \xc5\xa1oka JAV), Neli Beliakait\xc4\x97 (1999-2015 m. \xc5\xa1oko JAV), Jurgita Dronina (nuo 2015\xc2\xa0m. \xc5\xa1oka Kanadoje ir nuo 2017 m. Anglijoje), Kristina Gud\xc5\xbei\xc5\xabnait\xc4\x97  (2009\xe2\x80\x932010 m. \xc5\xa1oko Hong Konge), R\xc5\xabta Jezerskyt\xc4\x97, Nerijus Ju\xc5\xa1ka, O. Pavliukevi\xc4\x8d, R\xc5\xabta Pipinyt\xc4\x97, Egl\xc4\x97 \xc5\xa0pokait\xc4\x97, Jolanta Valeikait\xc4\x97 ir kiti._NEWLINE_1965\xe2\x80\x931991\xc2\xa0m. baleto artistai rengti Kauno vidurin\xc4\x97je meno mokykloje (nuo 1969\xc2\xa0m. J. Naujalio meno mokykla). Nuo 1971\xc2\xa0m. dabartiniame Klaip\xc4\x97dos universitete veikia Choreografijos ir Sportini\xc5\xb3 \xc5\xa1oki\xc5\xb3 katedros, nuo 2001\xc2\xa0m. Lietuvos muzikos ir teatro akademijoje rengiami \xc5\xa1okio pedagogai.\n_START_SECTION_\nTeatro kritika\n_START_PARAGRAPH_\nXX a. tre\xc4\x8diame-ketvirtame de\xc5\xa1imtmetyje Lietuvoje kritikos straipsnius apie balet\xc4\x85 daugiausia ra\xc5\xa1\xc4\x97 Vera Sotnikovait\xc4\x97-Radauskien\xc4\x97, Jonas Kardelis, po Antrojo pasaulinio karo\xc2\xa0\xe2\x80\x93 Aliodija Ruzgait\xc4\x97, Lidija Motiej\xc5\xabnait\xc4\x97, \xc5\xbdilvinas Dautartas, Algimantas Kalinauskas, R\xc5\xabta Krugi\xc5\xa1kyt\xc4\x97, Henrikas Kunavi\xc4\x8dius, Audron\xc4\x97 \xc5\xbdi\xc5\xabraityt\xc4\x97, Livija Gulbinait\xc4\x97, XX a. pabaigoje\xc2\xa0\xe2\x80\x93 XXI a. prad\xc5\xbeioje\xc2\xa0\xe2\x80\x93 J\xc5\xabrat\xc4\x97 Terleckait\xc4\x97, Helmutas \xc5\xa0abasevi\xc4\x8dius, Jurgis Zaikauskas ir kiti.'